"Kennsch dä scho?"
Il catolicissem e la paupradad sco "raschuns" per las sgnoccas dals da Cuira sur dals Sursilvans

(anr/vi) Daco rian ils da Cuira sur dals Sursilvans? L'anr ha dumandà I'etnolog svizzer Paul Hugger. EI di che la confessiun gioghia ina rolla impurtanta. Plinavant mussa el parallelas cun autras regiuns svizras, p. ex. Friburg. "Far sgnoccas dad auters ha da far cun tschertgar I'atgna identitad", constatescha Hugger. Sch'ils Svizzers rian ora ils Austriacs, lura veglian els rinforzar sasez. Far sgnoccas haja per ordinari la funcziun da schluccar I'atmosfera en ina societad. Sch'ils da Cuira han il favugn che mudregia, lura po in "Oberländerwitz" animar il discurs a la maisa radunda. Raquintar sgnoccas possia dentant era daventar in ritus d'iniziaziun, declera Hugger. Quai saja lura il cas sch'in Sursilvan è preschent. Sch'el ri da la sgnocca, tutga el era tar la gruppa. Quai sajan dentant aspects da la dinamica da gruppas.

Datti dapertut
Permanentamain entaupian ins en Svizra la disa da rir ora autras gruppas. Per exempel classic sajan ils Basilais ed ils Turitgais. La cultura da sgnoccas saja sa sviluppada a Basilea pir en il 20avel tschientaner cun il tschaiver. En il chantun Berna hajan ins ils da Merlingen ed a Turitg sto la glieud da I'Argovia tadlar beffas. Pli baud giugavi la lingua forsa era ina rolla per las sgnoccas sur dals Sursilvans, di Hugger. Il svilup tecnic ed economic avevi lieu sin territori tudestg. La glieud che leva avair part dal progress stueva savair tudestg. "Ed anc meglier eri sch'ins na saveva gnanca rumantsch", descriva Hugger il pensar da pli baud.

Paupradad derasada tar catolics
Daco faschevan ins lura be sgnoccas cun ils Sursilvans e betg cun ils Engiadinais? La vegnia vitiers l'element confessiunal, di Hugger. Cuira saja in lieu refurmà. Ils refurmads avevian adina la tendenza da pretender ch'ils catolics sajan davos la glina. Ils catolics avevian rotschas d'uffants ed il papa schevi ch'els hajan da far anc dapli. "Ed effectiv èn quellas regiuns era stadas pli paupras." Quai eran las raschuns per il retard en las regiuns catolicas muntagnardas: Il pauperesser era derasà. Ils Engiadinais ch'avevan la medema cardientscha sco ils da Cuira n'èn mai vegnids mulestads cun sgnoccas. Hugger suppona ch'ils Engiadinais avevian entras lur religiun gia baud ina cultura da leger e da scriver. Quai era en general il cas en regiuns evangelicas. Hugger menziunescha plinavant l'aspect istoric e politic: L'avat da Mustér haja probabel ditg mantegnì la pussanza, entant ch'i regiva en autras lias leschas pli democraticas cun las famiglias patrizianas.

Friburg: La Surselva dals Vadais
Era ils da Friburg èn ditg vegnids ris ora dals Vadais e Genevrins. La glieud da Friburg era catolica e bler pli paupra ch'ils Vadais. En ils onns sessanta e setanta haja quai midà. Friburg aveva salvà usits e per part era in agen stil da vita. Uschia hajan ins percurschì tuttenina che Friburg posseda ina ritgezza culturala. Sut l'influenza da l'unda da 68 han ins remartgà che Friburg saja ina regiun fascinanta, declera Hugger. Las sgnoccas cun ils Friburgais hajan uschia laschà suenter. Dal tut na sajan ellas betg svanidas. "Gidà ha sa chapescha era che la Ciba Geigy è sa domiciliada a Marly. Quai ha dà in stausch finanzial ed in svilup industrial", metta I'etnolog vitiers. E l'Universitad da Friburg hajan ins pli baud betg renconuschì cumplainamain. Oz sajan las resalvas vers la scol'auta svanidas.

Quels da Medel 
Resumond manegia Hugger che las differenzas confessiunalas ed economicas sajan la raschun principala ch'ils da Cuira dovran gist ils Sursilvans per lur sgnoccas. Ma el remartga era: "Per l'equiliber psichic dovr'ins insatgi da far beffas per demonstrar I'atgna superiuradad." E quai po forsa declerar daco ch'ils Sursilvans fan mintgatant sgnoccas cun quels da Medel?